b"\n_START_ARTICLE_\nC\xc3\xa9sar de Bus\n_START_SECTION_\nBiografia\n_START_PARAGRAPH_\nEra el set\xc3\xa8 dels tretze fills del comte Jean-Baptiste de Bus, c\xc3\xb2nsol de la vila, i d'Anne de la Marche; el seu pare provenia de la noble dels Bussi, origin\xc3\xa0ria de Como (It\xc3\xa0lia). Estudi\xc3\xa0 a Cavalhon i despr\xc3\xa9s amb els jesu\xc3\xaftes d'Aviny\xc3\xb3 (Valclusa). Als divuit anys, va comen\xc3\xa7ar la carrera militar i prengu\xc3\xa9 part en les guerres de religi\xc3\xb3 contra els hugonots. Es dedic\xc3\xa0 a conrear la poesia i la poesia, i pens\xc3\xa0 a allistar-se per anar al setge de La Rochelle, per\xc3\xb2 una malaltia li imped\xc3\xad d'anar-hi. An\xc3\xa0 despr\xc3\xa9s a servir a la cort de Carles IX de Fran\xc3\xa7a, a Par\xc3\xads, i durant tres anys abandon\xc3\xa0 la vida virtuosa i pietosa que havia portat fins llavors._NEWLINE_Torn\xc3\xa0 a Cavalhon en 1575 i reprengu\xc3\xa9 la seva vida habitual; en morir un germ\xc3\xa0 seu, canonge de la catedral de Selon de Proven\xc3\xa7a, heret\xc3\xa0 les seves rendes i comen\xc3\xa7\xc3\xa0 a estudiar teologia i filosofia. El 1582 fou ordenat sacerdot i canonge de la catedral de Cavalhon. Molt zel\xc3\xb2s de la disciplina del clergat i amant de la caritat, treball\xc3\xa0 a la comunitat de L'Illa de S\xc3\xb2rga, destacant pel seu zel en la predicaci\xc3\xb3 i la catequesi entre els joves i els adults. Entre 1586 i 1592 es retir\xc3\xa0 a fer vida erem\xc3\xadtica. La lectura del nou catecisme promulgat pel Concili de Trent li don\xc3\xa0 la idea de difondre'l i hi fund\xc3\xa0, el 1592 i amb el seu cos\xc3\xad G. B. Romillon, una congregaci\xc3\xb3 de preveres seculars dedicada a l'ensenyament del catecisme, la dels Preveres Seculars de la Doctrina Cristiana o Doctrinaris. La congregaci\xc3\xb3 fou aprovada per Climent VIII el 23 de desembre de 1597; l'any seg\xc3\xbcent, la congregaci\xc3\xb3 s'establ\xc3\xad a Aviny\xc3\xb3, a Sainte-Prax\xc3\xa8de i, despr\xc3\xa9s, a Saint-Jean-le-Vieux._NEWLINE_A m\xc3\xa9s, Bus constat\xc3\xa0 la manca de formaci\xc3\xb3 religiosa en les dones i fund\xc3\xa0 en 1594, tamb\xc3\xa9 a L'Illa i amb Fran\xc3\xa7oise de Bermond, una congregaci\xc3\xb3 femenina, les Filles de la Doctrina Cristiana, destinades a donar aquesta instrucci\xc3\xb3 i anomenades tamb\xc3\xa9 Ursulines (tot i no tenir relaci\xc3\xb3 amb l'orde del mateix nom); no obstant aix\xc3\xb2, la congregaci\xc3\xb3 femenina no sobrevisqu\xc3\xa9 al seu fundador._NEWLINE_En 1594, Bus qued\xc3\xa0 cec; mor\xc3\xad el 15 d'abril (dia de Pasqua) del 1607 a Aviny\xc3\xb3. Fou sebollit a l'esgl\xc3\xa9sia de Santa Maria in Monticelli de Roma, seu general de la congregaci\xc3\xb3.\n_START_SECTION_\nVeneraci\xc3\xb3\n_START_PARAGRAPH_\nProclamat venerable per Pius VII en 1821, fou beatificat el 27 d'abril del 1975 per Pau VI."